Diari Oficial de la Generalitat Valenciana


Sumari del DOGV 9553, del 14-03-2023 (2023/2646)

RESOLUCIÓ de 22 de febrer de 2023, de la Conselleria de Participació, Transparència, Cooperació i Qualitat Democràtica, per la qual es convoca la concessió de subvencions destinades a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del dret foral civil valencià durant l'exercici 2023.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9553

Data del DOGV
:   14-03-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/2646


Data del document
:   22-02-2023

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Resolució

Anàlisi jurídica

 Descriptors 

:   * Conselleria de Participació, Transparència, Cooperació i Qualitat Democràtica
    * ajuda pública

RESOLUCIÓ de 22 de febrer de 2023, de la Conselleria de Participació, Transparència, Cooperació i Qualitat Democràtica, per la qual es convoca la concessió de subvencions destinades a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del dret foral civil valencià durant l'exercici 2023. [2023/2646]  
Mitjançant l'Ordre 5/2016, de 5 de juliol, de la Conselleria de Transparència, Responsabilitat Social, Participació i Cooperació, modificada per l'Ordre 2/2019, de 18 de gener, d'aquest mateix departament del Consell, es van aprovar les bases reguladores de la concessió de subvencions destinades a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del dret foral civil valencià.  
L'article 13 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, assigna a la Conselleria de Participació, Transparència, Cooperació i Qualitat Democràtica les competències en matèria de foment de l'autogovern. Així mateix, l'article 1 del Decret 179/2020, de 30 d'octubre, del Consell, d'aprovació del Reglament orgànic i funcional de la Conselleria de Participació, Transparència, Cooperació i Qualitat Democràtica, estableix que aquesta Conselleria és l'òrgan màxim encarregat de la direcció i execució de la política del Consell en diverses matèries, entre aquestes el foment de l'autogovern; i l'article 12 de l'esmentat Decret 179/2020 atribueix a la Direcció General de Qualitat Democràtica, Responsabilitat Social i Foment de l'Autogovern, entre altres funcions, les destinades al desenvolupament, la promoció i la divulgació de l'autogovern, i al foment de la recuperació, la difusió i l'estudi del dret civil valencià.  
En virtut de l'esmentada ordre de bases reguladores, i dins de les disponibilitats pressupostàries existents de conformitat amb el que es preveu per la Llei 9/2022, de 30 de desembre, de pressupostos de la Generalitat per a l'exercici 2023, és procedent convocar, en règim de concurrència competitiva, subvencions destinades a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del dret foral civil valencià durant el present exercici.  
Així mateix, aquesta línia de subvenció està inclosa en el Pla estratègic de subvencions 2023-2025 de la Conselleria de Participació, Transparència, Cooperació i Qualitat Democràtica, aprovat per Resolució d'aquest departament de 15 de febrer de 2023.  
Per tot això, de conformitat amb el que es disposa en l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i a proposta de la Direcció General de Qualitat Democràtica, Responsabilitat Social i Foment de l'Autogovern, resolc:  
  
Primer. Objecte  
L'objecte d'aquesta resolució és convocar, en règim de concurrència competitiva, la concessió de subvencions destinades a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del dret foral civil valencià durant l'exercici 2023.  
  
Segon. Bases reguladores  
1. La present resolució de convocatòria es dicta a l'empara del que s'estableix en l'Ordre 5/2016, de 5 de juliol, de la Conselleria de Transparència, Responsabilitat Social, Participació i Cooperació, per la qual s'aproven les bases reguladores de la concessió de subvencions destinades a les mancomunitats de municipis i als ajuntaments de la Comunitat Valenciana per a la realització d'actuacions relacionades amb el desenvolupament i la difusió de l'Estatut d'Autonomia i la recuperació i divulgació del dret foral civil valencià (DOGV 7824, 08.07.2016), modificada per l'Ordre 2/2019, de 18 de gener, de la Conselleria de Transparència, Responsabilitat Social, Participació i Cooperació (DOGV 8472, 25.01.2019).  
2. Sempre que en aquesta resolució de convocatòria s'al·ludisca a una determinada base reguladora, haurà d'entendre's que es fa per remissió a l'esmentada Ordre 5/2016, de 16 de juliol, modificada per l'Ordre 2/2019, de 18 de gener.  
  
Tercer. Finançament de les subvencions  
La present convocatòria de subvencions es finançarà amb càrrec a la línia pressupostària S7254000, inclosa en l'aplicació pressupostària 92.09.97.367.33.0 de la Llei 9/2022, de 30 de desembre, de pressupostos de la Generalitat per a l'exercici 2023, amb un crèdit màxim de 75.000,00 € (setanta-cinc mil euros).  
  
Quart. Forma i termini de presentació de sol·licituds  
1. La presentació de les sol·licituds i de la documentació annexa per a l'obtenció de les subvencions regulades en la present convocatòria es realitzarà, únicament, de manera telemàtica a través de la seu electrònica de la Generalitat per mitjà del següent enllaç:https://www.gva.es/va/inicio/procedimientos'id\_proc=16300.  
Per a això, l'entitat sol·licitant haurà de disposar de signatura electrònica avançada basada en un certificat reconegut, segons el que es disposa en el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat o qualsevol altre prestador de serveis de certificació amb el qual la Generalitat haja signat l'oportú conveni, sense perjudici del que es preveu en la normativa bàsica estatal sobre sistemes de signatura admesos per les administracions públiques.  
2. L'imprés de sol·licitud i la documentació annexa que s'exigeix en aquesta convocatòria seran emplenats i signats electrònicament per la persona titular de la presidència de la mancomunitat de municipis o de l'alcaldia-presidència de l'ajuntament.  
La presentació de la sol·licitud comporta l'acceptació de les bases reguladores.  
3. El termini de presentació de sol·licituds serà d'un mes comptat a partir de l'endemà de la publicació de l'extracte d'aquesta resolució de convocatòria en el Diari Oficial de la Generalitat Valenciana.  
L'incompliment de l'esmentat termini donarà lloc, prèvia concessió d'audiència a l'entitat interessada, a la inadmissió a tràmit de la sol·licitud.  
  
Cinqué. Documentació preceptiva  
1. Juntament amb la sol·licitud es presentarà la documentació següent:  
a) Un programa detallat del pla de l'actuació o actuacions a realitzar. El programa, que en tot cas serà únic per sol·licitud, haurà d'estar signat telemàticament per la persona titular de la presidència de la mancomunitat de municipis o de l'alcaldia-presidència de l'ajuntament, i s'hi hauran de detallar, com a mínim, els aspectes següents:  
  
- En primer lloc, totes les activitats a realitzar, amb una descripció precisa del seu contingut, vinculant-les amb l'objecte d'aquesta convocatòria i amb els tipus d'actuacions que, de conformitat amb la base reguladora segona, són subvencionables.  
- En segon lloc, els objectius a aconseguir amb el desenvolupament de cadascuna de les activitats incloses en el programa. En particular, haurà de fer-se, si és el cas, una menció detallada i raonada a la relació entre les activitats programades i els aspectes concrets que, en opinió de l'entitat local sol·licitant, puguen ser valorats conforme als criteris d'atorgament de les subvencions previstos en les lletres c i d de l'apartat 1 de la base reguladora sisena, referides, respectivament, a l'ús del valencià i al nivell d'incidència, degudament acreditat, de l'actuació o actuacions a desenvolupar en cadascun dels àmbits assenyalats en la segona de les lletres esmentades.  
Haurà d'especificar-se, en tot cas, l'impacte de gènere de l'actuació o actuacions a desenvolupar, entés en termes de repercussió sobre la igualtat entre dones i homes i calibrat, entre altres possibles paràmetres, en atenció a la previsió del percentatge i del nombre de dones participants, bé siga com a ponents, conferenciants o moderadores de taules redones, bé siga com a assistents a les activitats que s'organitzen.  
- En tercer lloc, el calendari precís de compliment i els terminis d'execució previstos, tant per al programa d'activitats en el seu conjunt com per a cadascuna de les actuacions proposades. En aquest sentit, haurà d'incloure's, com a mínim, una previsió ajustada de les possibles dates de celebració de cada activitat, tenint en compte, en tot cas, la indicació continguda en l'apartat desé de la present resolució de convocatòria sobre el termini per a la justificació de les subvencions concedides.  
b) Un document, signat telemàticament per la persona titular de la presidència de la mancomunitat de municipis o de l'alcaldia-presidència de l'ajuntament, en el qual figure una descripció desglossada i detallada dels costos corresponents tant al pla d'actuacions, en el seu conjunt, com a cadascuna d'aquestes en particular, d'acord amb els criteris següents:  
- Si l'actuació o actuacions per a les quals es demana la subvenció no s'han realitzat encara en el moment de formalitzar la sol·licitud, haurà d'aportar-se un pressupost detallat de la despesa o factures proforma.  
En aquells supòsits en què des de la Direcció General de Qualitat Democràtica, Responsabilitat Social i Foment de l'Autogovern es considere un pressupost com a excessiu, podrà requerir-se l'entitat local per a aportar un nou pressupost de l'actuació o actuacions a realitzar més ajustat als preus de mercat.  
- Si una part de l'actuació o actuacions per a les quals es demana la subvenció s'ha realitzat durant l'any 2023 però abans de formalitzar la sol·licitud, haurà d'aportar-se la documentació justificativa de la despesa ja realitzada, de conformitat amb el que es preveu en la base reguladora onze, i respecte a l'actuació o actuacions pendents de realitzar haurà d'aportar-se un pressupost detallat de la despesa o factures proforma. En aquest últim supòsit, si des de la Direcció General de Qualitat Democràtica, Responsabilitat Social i Foment de l'Autogovern es considera un pressupost com a excessiu, podrà requerir-se l'entitat local per a aportar un nou pressupost de l'actuació o actuacions a realitzar més ajustat als preus de mercat.  
c) Un certificat, emplenat i signat telemàticament per la persona que exercisca les funcions de secretaria de la corporació local, amb el qual s'acredite la resolució o l'acord adoptat per l'òrgan competent de l'entitat per a formular la sol·licitud. En aquest certificat, que haurà d'ajustar-se al model que figurarà vinculat a la sol·licitud en el tràmit telemàtic corresponent, es farà constar de manera expressa l'import sol·licitat, que haurà de coincidir amb el que s'ha assenyalat en la descripció desglossada i detallada de costos a la qual es refereix la lletra b) d'aquest mateix apartat, així com la consignació de l'import total de les actuacions en el pressupost de l'entitat local.  
2. En la sol·licitud es farà constar l'IBAN del compte bancari en el qual es pretén cobrar la subvenció. Si el compte no està donat d'alta per a relacionar-se econòmicament amb la Generalitat, haurà de tramitar-se'n l'alta mitjançant el tràmit automatitzat previst en l'article 5 de l'Ordre 2/2022, de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.  
  
El procediment d'alta, modificació o baixa de les domiciliacions bancàries es realitzarà mitjançant el tràmit automatitzat a través del següent enllaç: https://www.gva.es/va/inicio/procedimientos'id\_proc=22863.  
  
Sisé. Esmena de la sol·licitud  
1. Quan la sol·licitud no reunisca els requisits assenyalats en la Llei 39/2015, d'1 d'octubre, del procediment administratiu comú de les administracions públiques, o no s'adjunte la documentació que d'acord amb aquesta resolució resulte exigible o es considere necessària per a resoldre, es requerirà l'entitat interessada perquè, en el termini de 10 dies hàbils, esmene la falta o adjunte els documents preceptius, amb indicació que, si no ho fa així, es considerarà que desisteix de la seua petició, prèvia resolució que haurà de ser dictada en els termes previstos en la legislació bàsica sobre procediment administratiu comú.  
  
2. En el marc de la normativa bàsica estatal aplicable en aquest àmbit, els requeriments als quals es fa referència en aquest resolc, així com qualsevol altre que puga dur-se a terme, s'efectuaran mitjançant notificació electrònica, d'acord amb el que es preveu en els articles 53 i següents del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. Tal com disposa l'article 53 d'aquesta norma, la notificació electrònica dels actes administratius produirà efectes jurídics quan aquesta via resulte obligatòria per a l'interessat, com succeeix en aquest cas.  
3. En el marc de la normativa bàsica estatal aplicable en aquest àmbit i de conformitat amb l'article 54 de l'esmentat Decret 220/2014, de 12 de desembre, del Consell, la pràctica de la notificació electrònica es realitzarà, amb caràcter general, per compareixença electrònica i de la manera següent:  
a) L'entitat interessada (la mancomunitat de municipis o ajuntament), degudament identificada, accedirà al contingut de l'actuació administrativa corresponent a través de la seu electrònica de la Generalitat. Prèviament, s'enviarà per correu electrònic a l'adreça facilitada per l'entitat interessada un avís de notificació, de caràcter informatiu, que li comunicarà l'existència d'una notificació dirigida a aquesta, així com l'adreça de la pàgina web a la qual ha d'accedir per a obtindre-la.  
  
b) Aquest avís de notificació haurà de contindre les dades que permeten la identificació de la notificació, de conformitat amb el que es disposa en la Llei 39/2015, d'1 d'octubre, del procediment administratiu comú de les administracions públiques, i especificar que el transcurs de deu dies naturals a partir de la data de la notificació sense que tinga lloc l'accés a aquesta equivaldrà al rebuig de la notificació als efectes contemplats en la normativa legal vigent, llevat que d'ofici o a instàncies de l'entitat interessada es comprove la impossibilitat tècnica o material de l'accés.  
c) L'entitat local interessada podrà accedir a la notificació electrònica prèvia identificació personal per qualsevol dels mitjans definits en l'article 26 del Decret 220/2014, de 12 de desembre, del Consell. La notificació contindrà la designació de l'òrgan administratiu o l'entitat que l'efectua, la referència al tipus de document que es notifica, el número d'expedient a què es refereix i la data i el registre d'eixida.  
  
d) Si l'entitat local interessada accepta la notificació, podrà accedir als documents remesos, que també tindran format per a impressió.  
  
e) Es deixarà constància en l'expedient administratiu de l'acceptació o rebuig de la notificació electrònica, amb els efectes previstos en la Llei 39/2015, d'1 d'octubre, del procediment administratiu comú de les administracions públiques.  
4. Els requeriments assenyalats i altres actes de tràmit es realitzaran de manera telemàtica en la seu electrònica de la Generalitat, a través del tràmit específic d'aportació de documentació a un expedient d'ajudes de la Conselleria de Participació, Transparència, Cooperació i Qualitat Democràtica, per mitjà del següent enllaç: https://sede.gva.es/va/web/sede-electronica/inicio/procedimientos'id\_proc=19337.  
  
  
Seté. Criteris de valoració de les sol·licituds  
Els criteris objectius d'atorgament que es tindran en compte per a la concessió de les subvencions seran els establits en la base reguladora sisena, que s'aplicaran per a assignar a cada entitat local beneficiària la puntuació que corresponga conforme a la documentació aportada i a la informació que es desprenga d'aquesta sobre les actuacions dutes a terme o previstes.  
  
Huité. Resolució i publicació  
El termini per a tramitar les sol·licituds, resoldre i publicar la resolució de concessió serà de sis mesos, com a màxim, a comptar de la data de publicació de l'extracte d'aquesta resolució de convocatòria en el Diari Oficial de la Generalitat Valenciana. Conclòs aquest termini sense que s'haja dictat i publicat resolució expressa, les entitats locals interessades podran entendre desestimades les seues sol·licituds per silenci administratiu.  
  
Nové. Recursos  
Contra la resolució, expressa o presumpta, del procediment de concessió de les subvencions, que esgota la via administrativa, les entitats locals interessades podran interposar, amb caràcter potestatiu, un recurs de reposició davant de la persona titular de la conselleria amb competències en matèria de foment de l'autogovern, en el termini d'un mes a comptar des de l'endemà de ser notificada o publicada, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament un recurs contenciós administratiu en el termini de dos mesos comptats de l'endemà de ser notificada o publicada, de conformitat amb el que s'estableix en els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjudici que les entitats locals interessades puguen interposar qualsevol altre recurs que estimen pertinent.  
  
Desé. Termini i forma de justificació  
1. El termini per a la justificació de les subvencions concedides finalitzarà el 25 d'octubre de 2023.  
2. La justificació de les subvencions es realitzarà conforme al que s'estableix en la base reguladora onzena, de manera telemàtica i per mitjà del següent enllaç: https://www.gva.es/va/inicio/procedimientos'id\_proc=19018&version=amp.  
  
Onzé. Obligacions específiques en matèria de transparència, subministrament d'informació i dades obertes  
Sense perjudici de les obligacions de transparència que tenen com a entitats públiques, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, les entitats beneficiàries tenen les obligacions següents:  
  
1. Donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Conselleria de Participació, Transparència, Cooperació i Qualitat Democràtica en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
2. Subministrar a l'entitat concedent, previ requeriment, tota la informació que siga necessària per al compliment, per part d'aquesta, de les obligacions previstes en la Llei de transparència, en el termini de 15 dies hàbils des del requeriment.  
3. La disposició dels nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Dotzé. Protecció de dades de caràcter personal  
1. La Generalitat, com a administració concedent de les subvencions, i les entitats locals que concórreguen a aquesta convocatòria assumeixen que coneixen, compleixen i se sotmeten de manera expressa a la normativa vigent en matèria de protecció de dades de caràcter personal, i es comprometen a donar un ús degut a les dades d'aquesta naturalesa a les quals puguen accedir a conseqüència del desenvolupament i l'execució de les activitats subvencionades i de la tramitació del procediment de concessió i justificació de les ajudes. Amb aquesta finalitat, compliran amb el que es preveu en el Reglament 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i pel qual es deroga la Directiva 95/46/CE, així com en la resta de disposicions que, en matèria de protecció de dades, siguen aplicables durant la vigència de la convocatòria.  
2. Aquest apartat dotzé de la resolució de convocatòria té com a objectiu complir el que estableix la normativa de protecció de dades quant a la informació que ha de facilitar-se a les persones interessades. Amb aquesta finalitat, s'informa del següent:  
a) Tenen la condició de responsables del tractament la Conselleria de Participació, Transparència, Cooperació i Qualitat Democràtica i les entitats locals que concórreguen a la present convocatòria.  
b) La finalitat del tractament de dades personals en relació amb aquesta convocatòria és la realització de les gestions necessàries per a procedir a la concessió i posterior pagament de les subvencions a les entitats beneficiàries.  
c) Les bases de legitimació general aplicables al tractament de dades són les establides en les lletres c i e de l'article 6.1 del Reglament general de protecció de dades (l'interés públic i l'obligació legal), en relació amb les normes específiques que regulen aquest procediment.  
  
d) En relació amb la informació declarada per les entitats beneficiàries, la Conselleria de Participació, Transparència, Cooperació i Qualitat Democràtica podrà efectuar, en l'exercici de les seues competències, les verificacions necessàries per a comprovar l'exactitud de les dades aportades.  
e) Les dades es conservaran durant el temps necessari per a complir la finalitat per a la qual se sol·liciten, així com per a determinar les possibles responsabilitats que puguen derivar d'aquesta finalitat i del tractament de les dades, i de conformitat amb la normativa sobre arxius i documentació.  
f) Així mateix, s'informa que les dades relatives a les entitats subvencionades seran comunicades a la Base de dades Nacional de Subvencions i a la Intervenció Delegada en la Conselleria de Participació, Transparència, Cooperació i Qualitat Democràtica, així com a aquells altres òrgans administratius que hagen de conéixer-les durant la tramitació d'aquesta convocatòria, en compliment de les obligacions derivades de la normativa vigent i aplicable. D'altra banda, les subvencions concedides es publicaran en el Diari Oficial de la Generalitat Valenciana i en el portal de transparència de la Generalitat, amb indicació de l'import, l'objectiu o finalitat i l'entitat beneficiària d'aquestes. Estaran disponibles en l'esmentat portal durant l'any de la concessió i l'any següent. Passat aquest segon any, les dades deixaran de ser públiques en el portal. En aquests casos, les dades facilitades i publicades no tenen la consideració de dades de caràcter personal per referir-se a persones jurídiques.  
3. Les persones interessades poden exercir els seus drets d'accés, rectificació, supressió, limitació de tractament, oposició, portabilitat i a no ser sotmeses a una decisió basada exclusivament en el tractament de les dades personals. A aquest efecte:  
a) Quant a les dades de les quals dispose la Conselleria de Participació, Transparència, Cooperació i Qualitat Democràtica, poden obtindre més informació en el Registre d'activitats de tractament: https://participacio.gva.es/va/registre-de-tractament-de-dades  
I poden exercir els seus drets a través del següent enllaç: https://www.gva.es/va/inicio/procedimientos'id\_proc=19682  
b) Quant a les dades de les quals dispose cada entitat local concurrent a aquesta convocatòria, poden dirigir-se a aquestes a través dels procediments previstos en l'apartat de polítiques de privacitat de les seues respectives pàgines web.  
4. Sense perjudici de poder interposar qualsevol altre recurs que resulte procedent en via administrativa o judicial, si les persones interessades entenen vulnerat el seu dret a la protecció de dades de caràcter personal, poden reclamar davant de la Delegació de Protecció de Dades de la Generalitat (ajymzrulkxlspf@vfh.oq) o acudir a l'Agència Espanyola de Protecció de Dades (www.aepd.es).  
5. Quan les entitats beneficiàries o els seus representants legals aporten dades de caràcter personal de terceres persones (nòmines, factures, etc.) a fi de complir les obligacions i justificacions derivades de la present convocatòria i de l'atorgament de les subvencions, hauran d'informar aquestes persones en els termes que estableixen els apartats 2, 3 i 4 d'aquest resolc. En particular, els informaran sobre els aspectes següents:  
- La comunicació de les seues dades a l'Administració perquè siguen tractades en l'àmbit de les seues competències i d'acord amb els fins d'aquesta convocatòria.  
- La possibilitat que l'Administració realitze consultes relacionades amb les seues dades per a comprovar-ne, entre altres aspectes, la veracitat. Si aquesta consulta requereix, per llei, autorització de les persones les dades de les quals es comprovaran, les entitats beneficiàries o els seus representants legals hauran d'haver sol·licitat aquesta autorització, que estarà disponible a requeriment de l'Administració en qualsevol moment.  
- La possibilitat i manera d'exercir els drets d'accés, rectificació, supressió, limitació del tractament o oposició que els assisteixen en relació amb el tractament de les seues dades personals.  
  
Contra aquesta resolució, que posa fi a la via administrativa, podrà interposar-se, amb caràcter potestatiu, un recurs de reposició davant de la persona titular de la conselleria amb competències en matèria de foment de l'autogovern, en el termini d'un mes a comptar des de l'endemà de ser publicada, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament un recurs contenciós administratiu en el termini de dos mesos, comptats de l'endemà de ser publicada, d'acord amb el que s'estableix en els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjudici de la possible interposició, per part de les entitats interessades, de qualsevol altre recurs que estimen pertinent.  
  
València, 22 de febrer de 2023.- La consellera de Participació, Transparència, Cooperació i Qualitat Democràtica: Rosa Pérez Garijo.